b'\n_START_ARTICLE_\nFranz von Stuck\n_START_PARAGRAPH_\nFrancas fon \xc5\xa0tiukas (vok. Franz von Stuck, 1863\xe2\x88\x921928\xc2\xa0m.)\xc2\xa0\xe2\x80\x93 Vokietijos tapytojas simbolistas, skulptorius.\n_START_SECTION_\nBiografija\n_START_PARAGRAPH_\nFrancas \xc5\xa0tiukas gim\xc4\x97 1863\xc2\xa0m. vasario 23 d. Tetenvaiso miestelyje ryt\xc5\xb3 Bavarijoje. 1882\xe2\x88\x921884 m. mok\xc4\x97si Miuncheno taikomosios dail\xc4\x97s mokykloje, 1885 m. \xe2\x88\x92 tapybos Miuncheno akademijoje. I\xc5\xa1 taikomosios dail\xc4\x97s moksl\xc5\xb3 F. \xc5\xa0tiukas per\xc4\x97m\xc4\x97 dekoratyvumo pajautim\xc4\x85 ir tapo puikiu pie\xc5\xa1\xc4\x97ju. Tapyboje jis skyr\xc4\x97 menk\xc4\x85 d\xc4\x97mes\xc4\xaf formaliam mokymuisi ir buvo paveiktas A. Beklino ir F. fon Lenbacho k\xc5\xabrini\xc5\xb3. U\xc5\xbesidirbdavo pragyvenimui kurdamas humoristines iliustracijas ir grafik\xc4\x85. 1889 m. F. \xc5\xa0tiukas pagars\xc4\x97jo paveikslu \xe2\x80\x9eRojaus sargas\xe2\x80\x9c. Jis tapo vienu i\xc5\xa1 Miuncheno secesijos \xc4\xafk\xc5\xabr\xc4\x97j\xc5\xb3 ir veliau \xe2\x88\x92 jos prezidentu. 1895 m. tapo Miuncheno dail\xc4\x97s akademijos profesoriumi, 1906 m. jam suteiktas kilming\xc5\xb3j\xc5\xb3 rangas (prie pavard\xc4\x97s jis gal\xc4\x97jo naudoti \xe2\x80\x9efon\xe2\x80\x9c pried\xc4\x97l\xc4\xaf). Francas fon \xc5\xa0tiukas buvo gerbiamu to meto tapytoju, Vienos, Berlyno, Dresdeno, Milano, Stokholmo akademij\xc5\xb3 garb\xc4\x97s nariu. Jis mok\xc4\x97 Miuncheno akademijoje iki savo mirties, nors v\xc4\x97lyvaisiais gyvenimo metais jo dail\xc4\x97 buvo laikoma senamadi\xc5\xa1ka. Tarp jo mokini\xc5\xb3 buvo Jozefas Albersas, Vasilijus Kandinskis ir Paulis Kl\xc4\x97. Garsiausiu jo k\xc5\xabriniu \xc4\xafvardijamas paveikslas \xe2\x80\x9eNuod\xc4\x97m\xc4\x97\xe2\x80\x9c (1893). Francas fon \xc5\xa0tiukas mir\xc4\x97 1928 m. rugpj\xc5\xab\xc4\x8dio 30 d. Miunchene. Gyvenimo metu jis taip pat k\xc5\xabr\xc4\x97 skulpt\xc5\xabras._NEWLINE_1897\xe2\x88\x921898 m. F. fon \xc5\xa0tiukas su \xc5\xbemona Marija pasistat\xc4\x97 savo projektuot\xc4\x85 nam\xc4\x85 Miunchene, kuris 1992 m. tapo \xc5\xa0tiuko vilos muziejumi. U\xc5\xbe bald\xc5\xb3 dizain\xc4\x85 1900 m. F. fon \xc5\xa0tiukas buvo apdovanotas aukso medaliu Pary\xc5\xbeiaus pasaulin\xc4\x97je parodoje.'